赵蕃
衡山道中怀清江旧游寄长沙诸公
昔我官白下，屡到清江上。
清江众君子，我友或我丈。
至今过其邦，眷恋若乡党。
几思结庐居，风流共来往。
奈何怀玉山，挽我不我放。
去年五溪归，泊家长沙国。
长沙今洙泗，不但谈贾屈。
梁吴兄弟游，两周新旧识。
咸能不我鄙，更复成我益。
其余或一见，往往情如昔。
自疑长沙人，宛类清江时。
官期纵卒卒，行计犹迟迟。
出门即风雪，怅此将安之。
然薪旋烧酒，借笔追索诗。
诗成何所属，兴落古湘西。